Ulac agemmay di ddunit i d-yennulfan kan akka ɣef tikkelt. Di tiɣermiwin akk, tella tallit i dineğren abrid i ugemmay. Limer s tidet d arḍal i d-nerḍel tir, ayɣer ur d-nufi ara iḍrisen n tmaziɣt uran s ugemmay afniqi am wakken llan kra n yiḍrisen yuran s yisekkilen n teεrabt di tallit talemmast akked wid yuran s ugemmay n tefransist di lqern wis 19 d assawen? Aṭas n temsal i mazal ur frint ara. Tuwi-d daɣen ad d-nini belli aṭas n yinmazrayen i yebɣan ad aɣsnetḍen tamsalt-a n urḍal, amzun akken kra yellan ɣer wiyiḍ i t-id-nuwi, ur yelli kra i dnesnulfa. Bɣan ad aɣ-wellhen d ubrid n tatut d nnger. Di taggara, ad nessali tutlayt-agi-nneɣ, aṭas n tutlayin (gar tid i d-yufraren ass-a di ddunit) mazal ur d-nnulfant ara. Ihi, ayen ihudd umezruy, ad t-ibnu yimal.